送黄吟隠遊吳門
作者：盛烈
朝代：宋

paragraphs: 寒江買櫂催遄征，何如緩泛六橋尋鷗盟。
侯門懷刺謁掌儐，何如散策孤山探梅信。
吟隱豫章之耳孫，調高琢句期顓門。
西江不住來西湖，喚醒晚唐諸老魂。
有時吐出驚人語，定須貴殺雒京楮。
膾炙人口徒屬饜，還來隻字不堪煮。
行吟荏苒歲欲暮，束裝又問吳中路。
節翁舊有珠履緣，何況薦書袖無數。
此行一句直萬錢，十句唾手腰可纏。
歸來卸却揚州鶴，推敲調度權架閣。